  Виталий Пронин Конгрессэ пыриськыны мылкыд каризы ни кунгож сьӧрысь 200 пала тодосчиос. Соос вераськозы калыкъёслэсь сямъёссэс, улэм-вылэмзэс эскеронлэн ужпумъёсыз сярысь.Адямилэсь улэм-вылэмзэ но калыкъёслэсь сямъёссэс эскерисьёслэн конгрессы туэ ортчоз Ижын. Со сярысь кенешизы Удмуртилэн Тӧроез Александр Соловьев но политика наукаосъя доктор Владимир Зорин. 3-тӥ-6-тӥ пӧсьтолэзе шаерамы люкаськозы быдэс Россиысь антрорологъёс но этнологъёс. Конгрессэ пыриськыны мылкыд каризы ни кунгож сьӧрысь 200 пала тодосчиос. Соос вераськозы калыкъёслэсь сямъёссэс, улэм-вылэмзэс эскеронлэн ужпумъёсыз сярысь. Кызьы со азинске, но кыӵе шу-секытъёсын пумиське. - Мон малпасько, Ижкар Россиысь антропологилэн но этнологилэн шоркарез луэ шуыса. Татын зол азинске та наука. Пайдаё уж нуиське пӧртэм калыкъёслэсь кусыпъёссэс юнматон бордын, - шуиз Россиысь наукаосъя академиысь Этнологияя но антропологияя институтлэн директорезлэн воштӥсез Владимир Зорин. - Ми шумпотӥськом, конгресс Ижын ортчоз шуыса. Малпасько, милям зэмзэ но вань маин ушъяськыны. Форумез радъяны юрттэ Кун Думаысь депутатмы, историяя наукаосъя доктор Алексей Загребин но, со али Россиысь Антрополъёслэн но этнологъёслэн ассоциациенызы кивалтэ, - осконзэ вераз Александр Соловьев.  Та вераськонэ озьы ик пыриськизы тодосчи Алексей Загребин, йӧскалык политикая министр Лариса Буранова. Ужрадэз радъясьёс пумиськон бере нимысьтыз люкаськизы на, вуоно конгрессэз ортчытон пумысен юанъёсты сэрттӥзы-пертчизы. Сергей Захаров Туспуктэм: udmurt.ru Теги: Ижкар  